De mørke skyer har trukket sig sammen over økonomierne i EU, hvor flere lande kæmper med at holde gang i hjulene.

Robuste økonomier som Sverige, Tyskland og Storbritannien havde i sidste kvartal minusvækst. For alle EU's 28 medlemslande landede væksten i BNP i sidste kvartal på et rundt nul.

Men et enkelt sted er der medvind på cykelstierne og blå himmel over økonomien: I Danmark.

I nøgletal efter nøgletal cementerer Danmark sin position som en økonomi i hidsig vækst.

- Det er faktisk meget bemærkelsesværdigt. Danmark er en åben økonomi, og når man tænker på, hvor meget vi handler med de omkringliggende lande, så er den her forskel ret opsigtsvækkende, siger Jørgen Elmeskov.

Han er økonom og Danmarks rigsstatistiker. Det gør ham til den øverste chef for Danmarks Statistik og den danske stats talmand nummer et.

- Ser vi på Sverige, ser vi på Storbritannien, ser vi på Tyskland, så var der faktisk et fald i andet kvartal, mens tallene for Danmark viser en vækst på 0,8 procent i BNP. Det er en relativt betragtelig forskel, siger Jørgen Elmeskov.